Tilkoma glæra pokans á endurvinnslustöðum Sorpu hefur dregið úr urðun sorps um 1.200 tonn á ári.
Meira en eitt þúsund tonn af úrgangi hefur ratað í endurvinnslu í stað urðunar síðan átak Sorpu um glæra poka hófst í fyrra. Sumir hafa brugðist illa við þessari breytingu að sögn samskipta- og þróunarstjóra Sorpu.
Við sjáum á okkar rannsóknum að helmingur af því sem fer í urðun á heima í einhvers konar endurvinnslu. Allt að fimmtíu prósent af því sem er holað ofan í jörðina á sér framhaldslíf. Frá því að við innleiddum glæru pokana í apríl, þá hefur þetta dregist saman um 1200 tonn.
Segir Gunnar Dofri Ólafsson, samskipta- og þróunarstjóri Sorpu. Fólk hefur tekið misvel í breytingarnar en til að fylgja verkefninu eftir var 500 króna gjald sett á úrgang í ógagnsæjum pokum. Gunnar segir að það komi enn flatt upp á fólk að ógagnsæju pokarnir séu farnir út og fólk hafi jafnvel verið ókurteist við starfsfólk Sorpu.
Til þess að fylgja þessu eftir þá settum við á gjald. Þeir sem koma á endurvinnslustöð með úrganginn sinn í svörtum poka þurfa að greiða 500 króna gjald fyrir pokann.
Það hefur því miður komið fyrir að fólk sýnir af sér hegðun sem okkur þykir allavega ekki sæmandi af fólki gagnvart okkar starfsfólki.
Gunnar segir þó að flestir reyni að sýna þessu skilning. Átakið snúist ekki um að Sorpa sé á móti svörtu plasti. Það valdi starfsfólki hins vegar vandræðum að geta ekki leiðbeint fólki hvert eigi að fara með sorpið. Þetta sé einföld aðgerð sem nái miklum árangri.
Þetta er rosalega mikilvægt fyrir innleiðingu á hringrásarhagkerfinu og til að draga úr losun gróðurhúsalofttegunda. Úrgangur sem er urðaður losar gróðurhúsalofttegundir en úrgangur og endurvinnsluefni sem fara til endurvinnslu, þau spara gróðurhúsalofttegundir, draga úr losun gróðurhúsalofttegunda.
